薛中丞
作者：白居易
朝代：唐

paragraphs: 百人無一直，百直無一遇。
借問遇者誰，正人行得路。
中丞薜存誠，守直心甚固。
皇明燭如日，再使秉王度。
奸豪與佞巧，非不憎且懼。
直道漸光明，邪謀難蓋覆。
每因匪躬節，知有匡時具。
張爲墜網綱，倚作頹檐柱。
悠哉上天意，報施紛回互。
自古已冥茫，從今尤不諭。
豈與小人意，昏然同好惡。
不然君子人，何反如朝露。
裴相昨已夭，薛君今又去。
以我惜賢心，五年如旦暮。
況聞善人命，長短繫運數。
今我一涕零，豈爲中丞故。